סילבי ליסטהוג

סילבי ליסטהוג (בנורווגית: Sylvi Listhaug; נולדה ב-25 בדצמבר 1977) היא פוליטיקאית נורווגית המכהנת כיושבת ראש מפלגת הקידמה מאז 8 במאי 2021, וכיושבת ראש האופוזיציה החל מ-1 באוקטובר 2025. קודם לכן כיהנה כשרה במספר משרדים תחת ממשלתה השמרנית של ראש הממשלה לשעבר ארנה סולברג: כשרת האנרגיה והנפט במשך כחודש בין דצמבר 2019 לינואר 2020, כשרת הבריאות בין מאי לדצמבר 2019, כשרת ההגירה והאינטגרציה בין דצמבר 2015 לינואר 2018, וכשרת החקלאות והמזון בין אוקטובר 2013 לדצמבר 2015. היא מכהנת כחברת הפרלמנט הנורווגי (סטורטינג) מאז 1 באוקטובר 2017.

 ביוגרפיה 
סילבי ליסטהוג נולדה ב-25 בדצמבר 1977 בעיירה אולסונד שבמערב נורווגיה, וגדלה בחווה משפחתית בעיירה אושקוג (Ørskog) במחוז מורה או רומסדאל. אביה עבד בתחבורה בעוד שאימה טיפלה בחווה. יש לה שני אחים תאומים. מ־1996 עד 2000 היא למדה היסטוריה, מדעי החברה וחינוך מיוחד בקולג' האוניברסיטאי וולדה, ולאחר מכן עבדה כמורה בבית הספר שוהולט בעיירת הולדתה אושקוג. ב־1998 הצטרפה לארגון הצעירים של מפלגת הקידמה והחזיקה במספר תפקידים שונים בארגון, וב־2005 הצטרפה לוועד המרכזי של המפלגה, כאשר באותה השנה שהתה בהתמחות בבית הנבחרים של ארצות הברית. ב־2006 מונתה לנציבה שירותי הרווחה והשירותים החברתיים בעיריית אוסלו, תפקיד בו כיהנה עד 2011.

ב־16 באוקטובר 2013 מונתה לשרת החקלאות בממשלתה השמרנית החדשה של ארנה סולברג. במבלך כהונתה בתפקיד היא הרחיבה את המדיניות החופשית לרכישה ומכירה של חוות, וחתירה לפיתוח חוות גדולות ופחות ברות קיימא. בנוסף היא ביקשה לבטל חוקים המחייבים בעלי חוות להתגורר בחווה. היא טענה כי המדיניות שלה תוביל לייצור מזון יעיל יותר ולהורדת המחירים. בנוסף הורידה משמעותית את הסובסידיות הממשלתיות לחקלאים. היא כיהנה בתפקיד עד 16 בדצמבר 2015.

לאחר מכן מונתה לשרת ההגירה, תפקיד בו כיהנה עד 20 במרץ 2018. היא פעלה בצל משבר ההגירה באירופה להקשחה משמעותית של מדיניות ההגירה, ואכן בארבעת החודשים הראשונים של 2016 שיעור מבקשי המקלט ירד לרמה הנמוכה ביותר מאז 1993. ההקשחה הביאה לחיסכון של 800 מיליון קרונות נורווגיות (100 מיליון דולר) בתקציב המדינה. במהלך כהונתה בתפקיד זכתה לשיעורי תמיכה גבוהים של 59% אחוזי תמיכה, התמיכה הגבוהה ביותר מבין שרי הממשלה. ב־3 במאי 2019 מונתה לשרת הבריאות הציבורית והקשישים, וסיימה את תפקידה ב־18 בדצמבר 2019. במהלך תפקידה היא עוררה מחלוקת לאחר שאמרה כי "מותר לאנשים לשתות אלכוהול ולאכול בשר אדום כמה שהם רוצים". מבקריה האשימו אותה בעידוד של אורח חיים שאינו בריא. לאחר מכן מונתה לשרת האנרגיה והנפט, תפקיד בו שימשה חודש בלבד, עד ל־24 בינואר 2020.

ב־6 במאי 2021 החלה לשמש כיושבת ראש מפלגת הקידמה. 

בבחירות הפרלמנטריות בנורווגיה שהתקיימו ב-8 בספטמבר 2025 זכתה ליסטהוג ומפלגתה במקום השני, עם 23.8% מהקולות, ההישג הגדול ביותר מאז הקמת המפלגה ב-1973. ב-1 באוקטובר 2025 החלה לשמש כיו"ר האופוזיציה, במקומה של ראש הממשלה לשעבר ארנה סולברג.

 אידאולוגיה 
ליסטהוג מחזיקה בעמדות קפיטליסטיות מובהקות, ואף ליברטריאניות. היא דוגלת במעורבות מינימלית של המדינה בחיי האזרח, בהורדות מיסים, בשוק חופשי מאסיבי ובצמצום משמעותי של רגולציות ושל הביורוקרטיה. היא תומכת באכיפה נוקשה של החוק, במלחמה עיקשת כנגד עבריינים, ובהגברת נוכחות המשטרה. בנוסף היא תומכת במדיניות הגירה נוקשה, ובצמצום דרסטי של קליטת מבקשי מקלט. במהלך כהונתה כשרת ההגירה, העלתה ביוני 2016 הצעת חוק (שלא עברה) שנועדה להפוך את מדיניות ההגירה בנורווגיה לאחת המחמירות באירופה, בין השאר עם הגבלות נרחבות על איחוד משפחות, קריטריונים מחמירים יותר לתושבות קבע, והקלות על תהליך הסירוב לבקשות מקלט. בנוסף היא תומכת בהפרדת הדת מהמדינה.

היא תומכת נלהבת של ישראל, וב־2009 הביעה תמיכה בהעברת שגרירות נורווגיה בישראל מתל אביב לירושלים. היא אמרה ב־2017 כי "אזרחי אירופה צריכים להבין את הסיטואציה בישראל באופן טוב יותר, וכי מפלגתה תומכת בישראל אשר מגינה על עצמה באזור עם הרבה בעיות שבו היא מתפקדת כדמוקרטיה היחידה". ב־2022 שיבחה את מפלגת הימין הפופוליסטית "השוודים הדמוקרטיים" על מדיניות ההגירה שלה, אך ביקרה את מדיניותה הכלכלית.

 חיים אישיים 
סילבי ליסטהוג נשואה לאספן אספסט, פוליטיקאי במפלגתה, ולהם בת אחת ושני בנים. הם מתגוררים יחד באוסלו.

 קישורים חיצוניים 

 הערות שוליים 

קטגוריה:פוליטיקאים נורווגים
קטגוריה:פוליטיקאיות נורווגיות
קטגוריה:שרי משפטים
קטגוריה:שרי ממשלת נורווגיה
קטגוריה:שרי חקלאות
קטגוריה:מורים
קטגוריה:מורות
קטגוריה:חברי פרלמנטים
קטגוריה:נורווגים שנולדו ב-1977
קטגוריה:נורווגיות שנולדו ב-1977